SA770
Exported from Holy-Writings.com on 2026-06-20 - 1 clipping

雜阿含經 (七七〇)

如是我聞。 一時佛住舍衞國祇樹給孤獨園。

爾時世尊告諸比丘。 應離邪見。應斷邪見。 若邪見不可斷者。我終不説應離斷邪見。 以邪見可斷故。我説比丘。當離邪見。 若不離邪見者。邪見當作非義不饒益苦。 是故我説。當離邪見。 如是邪志邪語邪業邪命邪方便邪念邪定。亦如是説。

諸比丘。離邪見已。當修正見。 若不得修正見者。我終不説修習正見。 以得修正見故。我説比丘應修正見。 若不修正見者當作非義不饒益苦。 以不修正見。作非義不饒益苦故。是故我説當修正見。 以義饒益。常得安樂。 是故比丘。當修正見。 如是正志正語正業正命正方便正念正定。亦如是説。

佛説此經已。諸比丘聞佛所説。歡喜奉行
-- SA770 — Taisho Tipitaka (CC0-1.0)